Llíria aprova un pressupost de 20.856.747 euros
10 de febrer de 2017

El ple de l'Ajuntament de Llíria va aprovar ahir el pressupost municipal per al 2017 que ascendix a 20.856.747,07 euros. Els comptes generals van ser aprovats per 15 vots a favor dels grups PSOE, Compromís-MOVE, Llíria Puede i Ciudadanos i 6 en contra del PP. L'esmena a la totalitat presentada per esta última formació va ser rebutjada i es van acordar una sèrie d'esmenes parcials proposades per Compromís-MOVE.

El capítol destinat a inversions té un important increment respecte al de 2016, passant dels 871.166 euros del passat any a 2.298.850,85 euros de l'actual. La partida prevista contempla actuacions en millora de camins rurals, accessos a urbanitzacions, millores en zones industrials i instal•lacions esportives, i de modernització de l'Administració, entre altres.

En línies generals, els pressupostos de Llíria per al 2017 aposten per la reindustrialització i el desenvolupament econòmic del municipi, la generació de llocs de treball amb l'arribada d'empreses i la posada en marxa de plans d'ocupació propis i junt amb altres administracions, la potenciació del turisme i la cultura, la posada en valor del patrimoni històric, l'impuls de mesures de modernització tecnològica per a promoure la SamrtCity, sense oblidar les dotacions per afavorir les polítiques socials.